'Welkom terug, Lily!' – 12 000 km vir afskeid | Netwerk24
'Welkom terug, Lily!' – 12 000 km vir afskeid
Dit was haar droom om haar matriekafskeid hier op eie bodem saam met al haar vriende mee te maak. En hét sy nie.
Lily se ouma het haar pragtige rooi skepping vir haar gekoop. Foto's: That Other Couple Photography
Lily Breytenbach (17) was aan die begin van verlede jaar in gr. 11 aan die Hoërskool Rustenburg toe haar gesin na Nieu-Seeland geëmigreer het. "Dit was vandat ek in die hoërskool gekom het my droom om matriekafskeid toe te gaan. Ek het heeltyd gesê ek wil terugkom Suid-Afrika toe daarvoor."
Om dié droom te verwesenlik het sy as kelnerin by die Spur in Auckland begin werk om geld te spaar vir haar kaartjie terug Suid-Afrika toe. Haar pragtige rooi rok het haar ouma en tannie voor die tyd in 'n winkelsentrum in Pretoria gekoop.
"My sussie Sally (21) het dit aangepas. Ons is min of meer dieselfde grootte, so ek het maar duim vasgehou dat dit gaan pas en mooi lyk!" Haar skoene en juwele het sy in Auckland gekoop.
'Almal het gedink 'nee, sy sou nie so ver kom nie'.
Sy het die afskeid saam met haar boesemvriend Allan Wil­liams, 'n leerling aan die Hoërskool Rustenburg, bygewoon. "Hy het 'n kans gewaag om my te vra, want ek sou dalk nie kon kom nie, maar gelukkig het alles toe uitgewerk." Sy het vir Allan 'n foto van haar sussie in haar rok gestuur ingeval hy iets wou koop wat daarby pas. "Hy het toe 'n donkerrooi strikdas gekry en ek het vir hom Nieu-Seelandse sokkies gebring," skerts sy.
Toe hulle by die afskeid aankom, is hulle aangekondig met 'n luide "Allan Williams – en welkom terug, Lily Breytenbach!"
Sy sê sy is vroeg skool toe en het saam met die gr. 11's, wat die afskeid vir die matrieks gereël het, aan sport deelgeneem. "Hulle kon nie glo dis ek en dat ek teruggekom het nie. Almal het gedink 'nee, sy sou nie so ver kom nie'."
Dié twee grapjasse is boesemvriende. Foto: That Other Couple Photography
Lily sê die ervaring was vir haar uiters spesiaal. Al kon haar ouers nie op die dag by haar wees nie, was die aantrek en regmaak steeds 'n familieaffêre. Haar ma kon ook op 'n unieke manier deel wees van die dag. Die aankoms van die matrieks is regstreeks uitgesaai op sosiale media en haar ma het omstreeks 04:00 die oggend die aankoms vanuit Auckland dopgehou.
"Sy het ook gereël dat 'n vriendin van haar se seuntjie vir my 'n bossie blomme bring op die tapyt, met 'n getikte briefie van haar af."
Die ervaring het vir haar finale afsluiting gebring. Sy voltooi volgende jaar haar skoolopleiding in Nieu-Seeland voordat sy in 'n ingenieursrigting gaan studeer.